b'\n_START_ARTICLE_\nRichmond Lattimore\n_START_SECTION_\n\xc5\xbdivljenje\n_START_PARAGRAPH_\nRojen je bil star\xc5\xa1ema Davidu in Margaret Barnes Lattimore v mestu Paotingfu na Kitajskem. Tam ni obiskoval \xc5\xa1ole, ampak ga je pou\xc4\x8deval kar njegov o\xc4\x8de, ki je bil ravno tako jezikoslovec, ki je delal za kitajsko vlado. Leta 1926 je Lattimore diplomiral na Darmouth Collegu, v New Hampshiru, ZDA. Njegov brat Owen Lattimore je bil sinolog, ki je bil v \xc4\x8dasu preganjanja komunistov v ZDA, ki ga je izvajal John McCarthy, preganjan zaradi svoje domnevne povezave s Kitajsko. Obto\xc5\xbebe proti njemu so se izkazale za la\xc5\xbene, zato je bil kasneje rehabilitiran. Njegova sestra Eleonor je na Kitajskem izdala ve\xc4\x8d knjig za otroke. Lattimore je bil Rhodsov \xc5\xa1tipendist na univerzi v Oxfordu, kjer je leta 1932 diplomiral, leta 1934 pa si je na Univerzi v Illinoisu prislu\xc5\xbeil \xc5\xa1e doktorat. Naslednje leto se je pridru\xc5\xbeil Oddelku za gr\xc5\xa1\xc4\x8dino za univerzi Bryn Mawr v zvezni dr\xc5\xbeavi Pensilvanija ter se poro\xc4\x8dil z Alice Bockstahler, s katero je imel dva sinova, Stevena in Alexandra. Tudi Steven je postal profesor, ki je u\xc4\x8dil na Univerzi Kalifornije, Los Angeles. Lattimore je bil poklicno neaktiven med letoma 1943 in 1946, saj je slu\xc5\xbeil v amer\xc5\xa1iki mornarici. Po vojni se je vrnil k pou\xc4\x8devanju na univerzi Bryn Mawr, a je pogosto gostoval tudi kot predavatelj na drugih univerzah, do svoje upokojitve leta 1971. Februarja 1984 je umrl za posledicami raka v mestu Rosemont v Pensilvaniji, ZDA. Svoje pesmi in prevode je objavljal do smrti, dve njegovi pesmi pa sta iz\xc5\xa1li tudi posthumno.\n_START_SECTION_\n\xc4\x8clanstva\n_START_PARAGRAPH_\nLattimore je bil \xc4\x8dlan \xc5\xa1tevilnih dru\xc5\xa1tev in organizacij kot npr. Akademije ameri\xc5\xa1kih pesnikov (Academy of American Poets), bratov\xc5\xa1\xc4\x8dine Phi Beta Kappa, Nacionalnega in\xc5\xa1tituta umetnosti in literature (National Institute of Arts and Letters), Ameri\xc5\xa1ke akademije znanosti in umetnosti (American Academy of Arts and Sciences), Amer\xc5\xa1ike filozofske zdru\xc5\xbebe (American Philosophical Society), Ameri\xc5\xa1ke filolo\xc5\xa1ke zdru\xc5\xbebe (American Philological Association) ter Ameri\xc5\xa1kega arheolo\xc5\xa1kega in\xc5\xa1titua (Archaeological Institute of America), kot tudi Ameri\xc5\xa1ke akademije v Rimu (American Academy at Rome) in \xc4\x8dastni \xc5\xa1tudent na Univerzi v Oxfordu.'